Þingræður haldnar á Alþingi Íslendinga



Herra forseti. Hér er á dagskrá fsp. sem gerð var af varamanni mínum, Jóhannesi Árnasyni. Þessi fsp. er til viðskrh. um endurskoðun á lögum um hlutafélög. Það er spurt um það, hvað liði endurskoðun á l. nr. 77 frá 1921, um hlutafélög. Hér er um að ræða mál sem oft hefur borið á góma hér í sölum Alþ., og skal ég ekki rekja það. En það má minna á að árið 1948 var samþykkt þál. um að skora á ríkisstj. að láta fara fram endurskoðun þessara laga. Sama ár mun þáv. dómsmrh. hafa skipað tvo menn til að vinna þetta verk. Næst segir af þessu máli, að 1952 var lagt fram frv. til l. um hlutafélög: Það frv. varð ekki útrætt. Líður nú langur tími, að ég hygg, svo að lítið hafi verið gert í málinu. En árið 1972 hygg ég að hafi verið byrjað að vinna á ný að endurskoðun laganna af viðskrn. Nú er fróðlegt að vita hvað þessu máli líður. Er enn þá verið að vinna að þessu máli, og hvað er þá þessari vinnu langt komið og hvenær má vænta þess, að árangur þessarar vinnu birtist í frv. til l. um hlutafélög?

Dómsmrh. (Ólafur Jóhannesson) : Herra forseti. Á vegum viðskrn. hefur verið unnið að endurskoðun laga um hlutafélög. Sú endurskoðun hefur leitt til þess, að samið hefur verið frv. til nýrra hlutafélagalaga. Þetta verk hefur staðið yfir alllengi, að því hafa sérstaklega unnið tveir menn, Benedikt Sigurjónsson hæstaréttardómari og Gylfi Knudsen fulltrúi í viðskrn. Þeir hafa fyrir nokkru gengið frá frv. um þetta efni, frv. til heildarlaga um hlutafélög. Frv. er nú í prentun. Ég vænti þess, að það verði lagt fyrir Alþ. alveg á næstunni.



Herra forseti. Um leið og ég fagna þeim tíðindum, að von sé á slíku frv., vil ég leyfa mér að spyrja hæstv. ráðh. hvort hann sé reiðubúinn til að svara því, hvort í hinn nýja frv. sé gert ráð fyrir þátttöku starfsmanna í stjórnum hlutafélaga.



Herra forseti. Ég fagna því, að við eigum von á því að fá hér frv. um hlutafélög til meðferðar. Ég geri ráð fyrir að það verði margt fróðlegt að sjá þar, án þess að ég ætli hér að fara að spyrja að einstökum atriðum. Ég þakka hæstv. ráðh. fyrir svör hans.

Dómsmrh. (Ólafur Jóhannesson) : Herra forseti. Þetta frv. er geysilega langur bálkur og geymir mörg nýmæli frá núgildandi lögum. Ég hef nú ekki efni frv. alveg í huga, en það atriði, sem hv. þm. Benedikt Gröndal spurði um, er þess eðlis að ég hygg að ég mundi muna það, ef það væru sérstök ákvæði um það í frv. Ég verð að segja það með öllum fyrirvara, að ég minnist þess ekki að sérstök ákvæði séu um þetta í þessu frv., enda verður náttúrlega að hafa í huga að hlutafélög geta verið ákaflega margs konar. Þess vegna getur verið spurning um það, hvort ákvæði um það efni eigi heima í lögum um hlutafélög eða hvort ekki sé eðlilegra að setja sérlög um slíkt efni.

Fyrirspyrjandi (Ragnar Arnalds) : Herra forseti. Fyrir nokkrum árum var lögð háspennulína frá Akureyri til Varmahlíðar til flutnings á raforku milli þessara landshluta og síðan sams konar lína frá Varmahlíð til Sauðárkróks. Línan til Varmahlíðar var hugsuð sem fyrsti hluti svonefndrar byggðalínu, og á þessum tengipunkti í Varmahlíð var þá fyrirhugað að reist yrði spennistöð þegar byggðalínan kæmi í notkun. Þróun þessa máls hefur hins vegar orðið á nokkuð annan veg. Byggðalínan til Akureyrar hefur verið tekin í notkun, en um leið og það gerðist var einfaldlega klippt á tenginguna frá byggðalínunni til Sauðárkróks vegna þess að þar var engin spennistöð komin. Orkuveitukerfi Skagafjarðar er því ekki í neinum beinum tengslum við orku þá sem byggðalínan flytur. Línan frá Varmahlíð til Sauðárkróks er sem sagt ónotuð með öllu og stendur þarna engum til gangs. Var þetta þó 25 km löng lína. Og sama gildir um þau mannvirki sem reist höfðu verið við Sauðárkrók til að taka við orku úr þessari átt, þau nýtast ekki nema að litlu leyti. Þarna er sem sagt um að ræða fjárfestingu upp á tugi millj., ef ekki á annað hundrað millj. á núgildandi verðlagi, sem nýtist alls ekki. Það er að vísu ekki svo, að Skagafjarðarveitan sé með öllu slitin úr tengslum við hið samtengda orkuveitukerfi Suður- og Norðurlands, því að lína liggur frá Laxárvirkjun í Húnavatnssýslum um Þverárfjall yfir til Sauðárkróks. En hér er um að ræða gamla línu, sem liggur yfir háan fjallveg, þar sem enginn vegur er að vetri til. Því er ljóst að í hörðu ári og illviðrum er mikil hætta á því, að þessi lína geti brotnað niður án þess að viðgerð verði við komið, og þá er sem sagt orkuveitukerfi Skagafjarðar algerlega einangrað og getur því verið mjög mikill vandi á ferðum ef slíkt gerist. Ég hef því leyft mér að leggja þá spurningu fyrir hæstv. orkumálaráðh., hæstv. iðnrh.: Hvenær tengist orkuveitukerfi Skagafjarðar við byggðalínu milli Akureyrar og Reykjavíkur með byggingu spennistöðvar við Varmahlíð?

Iðnrh. (Gunnar Thoroddsen) : Herra forseti. Í fjárl. fyrir árið 1977 er gert ráð fyrir 14 millj. kr. til efnispöntunar vegna aðveitustöðvar við Varmahlíð í Skagafirði, en að aðveitustöðin verði reist sumarið 1978 og tekin í notkun í okt. það ár. Þá tengist Norðurlína orkuveitukerfi Skagafjarðar. Heildarkostnaður aðveitustöðvarinnar er áætlaður 211 millj. kr., þannig að í fjárl. fyrir 1978 verður, miðað við þessa áætlun, að gera ráð fyrir 197 millj. kr. vegna stöðvarinnar. Samkv. upplýsingum Kristjáns Jónssonar rafmagnsveitustjóra ríkisins hefur útboðslýsing vegna aðveitustöðva, þ. á m. aðveitustöðvar við Varmahlíð, verið send út og er gert ráð fyrir að efnið verði pantað í lok apríl n. k.

Fyrirspyrjandi (Ragnar Arnalds) : Herra forseti. Ég vil þakka hæstv. iðnrh. fyrir svör hans. Það leynir sér ekki að áætlanir um byggingu þessarar spennistöðvar hafa farið meira en lítið úrskeiðis, því að sjálfsögðu hefði verið eðlilegast að þessi stöð hefði verið byggð um leið og hefði verið tilbúin til notkunar um leið og byggðalinan var tekin í notkun. Ráðh. hefur hins vegar upplýst að þessi spennistöð verði ekki byggð á árinu 1977 og aðeins séu á fjárl. 14 millj. ætlaðar til þessa verkefnis af því fé sem Rafmagnsveitur ríkisins fá í sinn hlut á fjárl. Við verðum því að vona að þessi óeðlilegi dráttur, sem orðið hefur á tengingu orkuveitusvæðis Skagafjarðar beint við byggðalínu komi sér ekki mjög illa. Það ræðst að sjálfsögðu fyrst og fremst af veðrum og vindum á næsta 11/2 ári. Verðum við að vona það besta, en ekki er hægt að komast hjá því að áfellast það að þessi mikli dráttur skuli hafa átt sér stað.